የአፍሪካ ኅብረት 29ኛው የመሪዎች ጉባዔ በአፍሪካ መዲና አዲስ አበባ እየተካሄደ ሳለ፣ ኢትዮጵያ ከዜጎቿ በተጨማሪ የአፍሪካውያን አገር ለምን እንደሆነች ታሪክ እያጣቀሱ መነጋገር ተገቢ ነው፡፡ አኅጉራዊው ድርጅት የአፍሪካ ኅብረት 55 አባል አገሮች የሚሳተፉበትና በዓለም አቀፍ ደረጃ ከጊዜ ወደ ጊዜ ተደማጭነቱ እየጨመረ ነው፡፡ የአፍሪካ ኅብረት አፍሪካውያንን አሰባስቦ እዚህ ደረጃ ለመድረስ ባደረገው ጉዞ ኢትዮጵያ ሁሌም ግንባር ቀደም ነበረች፡፡ እ.ኤ.አ. በ1963 የቀድሞው የአፍሪካ አንድነት ድርጅት ሲመሠረትም ሆነ እ.ኤ.አ. በ2002 ወደ የአፍሪካ ኅብረት ሽግግር ሲደረግ ግንባር ቀደም ተዋናይ ኢትዮጵያ ነበረች፡፡ ባለፉት 54 ዓመታት ኢትዮጵያ ዋና ከተማዋን አዲስ አበባን የአፍሪካ ማዕከል በማድረግ ለአፍሪካውያን ቤታቸው ሆና አገልግላለች፡፡ የአፍሪካ አንድነት ድርጅትም ሆነ የአፍሪካ ኅብረት በተለያዩ ጊዜያት አስቸጋሪ ጉዳዮች ሲገጥማቸው ግንባር ቀደም ሆና ለመፍትሔ የተጋች አገር ኢትዮጵያ ናት፡፡ በዚህም ሳቢያ የአፍሪካውያን አለኝታ ሆናለች፡፡ ኢትዮጵያ የ100 ሚሊዮን ዜጎቿ አገር መሆኗ ግልጽ ቢሆንም፣ አንድ ቢሊዮን ለሚጠጉ አፍሪካውያንም ሁለተኛ ቤታቸው ናት፡፡ እኛ ኢትዮጵያውያን እንኳን እርስ በርሳችን ከአፍሪካውያን ወንድሞቻችንና እህቶቻችን ጋር ሳይቀር ይህን ያህል የጠበቀ ዝምድና አለን፡፡ ቅን ልቦና ካለን ኢትዮጵያ የሁላችንም ናት፡፡